**1992. évi XXII. Törvény a Munka Törvénykönyvéről - Rendes szabadság**

130. § (1) A munkavállalót minden munkaviszonyban töltött naptári évben rendes szabadság illeti meg, amely alap- és pótszabadságból áll.  
  
(2) A munkaviszony szünetelésének időtartamára a következő esetekben jár szabadság:  
  
a) a keresőképtelenséget okozó betegség tartamára;  
  
b) a szülési szabadság tartamára;  
  
c) a tizennégy éven aluli gyermek gondozása vagy ápolása miatt kapott fizetés nélküli szabadság első évére;  
  
d) a harminc napot meg nem haladó fizetés nélküli szabadság tartamára;  
  
e) a tartalékos katonai szolgálat idejére, és  
  
f) minden olyan munkában nem töltött időre, amelyre a munkavállaló távolléti díj-, illetve átlagkereset-fizetésben részesül.  
  
131. § (1) Az alapszabadság mértéke húsz munkanap.  
  
(2) Az (1) bekezdésben meghatározott szabadság a munkavállaló  
  
a) huszonötödik életévétől huszonegy;  
  
b) huszonnyolcadik életévétől huszonkettő;  
  
c) harmincegyedik életévétől huszonhárom;  
  
d) harmincharmadik életévétől huszonnégy;  
  
e) harmincötödik életévétől huszonöt;  
  
f) harminchetedik életévétől huszonhat;  
  
g) harminckilencedik életévétől huszonhét;  
  
h) negyvenegyedik életévétől huszonnyolc;  
  
i) negyvenharmadik életévétől huszonkilenc;  
  
j) negyvenötödik életévétől harminc  
  
munkanapra emelkedik.

(3) A hosszabb tartamú szabadság abban az évben illeti meg először a munkavállalót, amelyben a (2) bekezdésben meghatározott életkort betölti.  
  
132. § (1) A fiatal munkavállalónak évenként öt munkanap pótszabadság jár, utoljára abban az évben, amelyben a fiatal munkavállaló a tizennyolcadik életévét betölti.  
  
(2) A szülők döntése alapján gyermeke nevelésében nagyobb szerepet vállaló munkavállalót vagy a gyermekét egyedül nevelő szülőt évenként a tizenhat évesnél fiatalabb  
  
a) egy gyermeke után kettő,  
  
b) két gyermeke után négy,  
  
c) kettőnél több gyermeke után összesen hét  
  
munkanap pótszabadság illeti meg. A pótszabadság szempontjából a gyermeket először a születésének évében, utoljára pedig abban az évben kell figyelembe venni, amelyben a tizenhatodik életévét betölti.  
  
(3) A vak munkavállalónak évenként öt munkanap pótszabadság jár.  
  
(4) A föld alatt állandó jelleggel dolgozó, illetve az ionizáló sugárzásnak kitett munkahelyen naponta legalább három órát eltöltő munkavállalót, évenként öt munkanap pótszabadság illeti meg.  
  
(5)  
  
(6) Kollektív szerződés, illetve munkaszerződés az (1)-(5) bekezdésben foglaltakon túlmenően egyéb pótszabadságokat is megállapíthat.  
  
(7) A pótszabadság - kollektív szerződés eltérő rendelkezése hiányában - a munkavállalót a 131. §-ban meghatározott szabadságon felül, és a többféle címen járó pótszabadság egymás mellett is megilleti.  
  
133. § (1) Ha a munkavállaló munkaviszonya év közben kezdődött, részére a szabadság arányos része jár.  
  
(2) Ha a rendes szabadság kiszámításánál töredéknap keletkezik, a fél napot elérő töredék egész munkanapnak számít.